钦定古今图书集成/明伦汇编/氏族典/第119卷 > 陈宝应
## 钦定古今图书集成/明伦汇编/氏族典/第119卷 > 陈宝应

按《陈书陈宝应传》：“宝应，晋安候官人也。世为闽中四
姓。父羽，有材干，为郡雄豪。宝应性反复，多变诈。梁代晋安数反，累杀郡将。羽初并扇惑，合成其事，后复为
官军乡导，破之。由是一郡兵权皆自己出。侯景乱，晋
安太守、宾化侯萧云以郡让羽，羽年老，治郡事，令宝
应兴兵，自海道寇临安、永嘉及会稽、馀姚、诸暨，由是”
大致赀产，士众彊盛。侯景平，元帝因以羽为晋安太
守。高祖辅政，羽求传郡于宝应，高祖许之。绍泰元年，
授壮武将军、晋安太守，寻加员外散骑常侍。二年，封
候官县侯。高祖受禅，授持节、散骑常侍、信武将军、闽
州刺史，领会稽太守。世祖嗣位，进号宣毅将军，加其
父光禄大夫，仍命宗正录其本系，编为“宗室宝应娶
留异女为妻。侯安都讨异，宝应遣助之，世祖命督军
以讨宝应。宝应据建安之湖际，逆拒王师，众溃，身奔
山草间，窘而就执，并子弟二十人送都，斩于建康市。”